Worcester United val vas teen Spes Bona | Netwerk24
Worcester United val vas teen Spes Bona
Deur Danfer Baxter 10 Februarie 2020 06:03
In Sondag se wedstryd in Stellenbosch het United sleg tweede gekom teen die sukkelende Spes Bona.
United, wat die loot gewen en be­sluit het om die besoekers in te stuur om te kolf, moes 214 lopies jaag vir 'n oorwinning.
Spes Bona moes harde klippe kou toe die span in 'n stadium homself op 119/8 met die rug teen die muur bevind het. Swak besluite met die aanwending van die boulers was grootliks die oorsaak vir die nederlaag. Drie verbroude vang­kanse was ook een van die groot teleur­stellings van die dag.
Spes Bona se beurt het twee belang­rike vennootskappe ingesluit: die vier­de paaltjievennootskap tussen Razeen Ruiters 86 (142 balle) en Edgar Rinquest 39 (51 balle) asook die laatste paaltjievennootskap van 59 onoorwonne lopies.
Spes Bona teken 143 in sy toegelate 50-boulbeurte aan. Die linkerhandse draaibalbouler, Adrian du Toit, het behoorlik die besoekers se sterte ge­knoop. Hy staan 11 lopies in sy 10-boul­beurte af en neem vier Spes Bona paaltjies. United het in sy beurt nie goed begin toe die eerste paaltjie met die telling op nul geval het. Nog twee vinnige paal­tjies daarna het dit gelyk of die United-skip reeds op die rotse te lande gaan kom.
Darren Daniels (31 van 59 balle) Monray Langdon (37 van 84 balle) en Adrian du Toit (34 van 42 balle) was die United-kolwers wat goeie bydraes gelewer het.
Die nederlaag het egter geen veran­dering op die punteleer bewerkstellig nie. Worcester United is steeds bo-aan die punteleer met 'n voorsprong van sewe punte.
Die naweek speel die span weg teen Piketberg wat derde op die punteleer is. Die span se tekortkominge is erg ontbloot. Dit gaan interessant wees om te sien hoe hulle die naweek op 'n verloor gaan reageer.